आचार्य तुलसी ने जो जीवनशैली सौंपी है उसमें मनुष्य को नैतिक एवं चारित्रिक दृष्टि से शक्तिशाली बनाने पर जोर दिया गया है। वे गांधीजी के तीन बंदरों का प्रसंग सुनाकर प्रेरणा देते है कि-‘‘गांधीजी के बंदरों की भांति अनावश्यक मत देखो, अनावश्यक मत सुनो और अनावश्यक मत बोलो। शक्ति का अनावश्यक व्यय न हो इसलिए भावक्रिया का अभ्यास करो। अनावश्यक प्रवृत्ति से बचने वाला इंसान जीवन को सफल और सार्थक बना सकता है। नेपोलियन का कहना था कि संसार में असंभव नाम की कोई चीज नहीं है। आचार्य तुलसी कहते थे-‘‘हर असंभव संभव बन सकता है, यदि उसके साथ पुरुषार्थ और आत्मविश्वास जोड़ दिया जाए। केवल वर्तमान पर्याय के आधार पर किसी व्यक्ति या परिस्थिति के बारे में निर्णय लेकर भविष्य में संभावना के द्वार को बंद नहीं करना चाहिए।’’